Hamis húszezresek Nyíregyházán és Miskolcon
Nyíregyházán már eljárás folyik egy nő ellen, aki két boltban is hamis húszezres bankóval fizetett. Hasonló ügyben vizsgálódnak Miskolcon is. Egyelőre nem tudnui, honnan bukkantak fel a hamisított bankjegyek.
Pénzhamisítás megalapozott gyanújával eljárást indított a rendőrség egy 41 éves nyírbátori nő ellen, aki hamis húszezer forintos bankjegyekkel fizetett két kereskedelmi egységben - közölte a Szabolcs-Szatmár-Bereg megyei főkapitányság sajtószóvivője. A gyanúsított szombat este egy ilkei, majd egy vásárosnaményi presszóban fizetett az álbankjegyekkel. A rendőrség szerint a hamisított húszezresek gyenge minőségűek voltak, és sorszámuk is megegyezett. Az ügyben eljáró vásárosnaményi rendőrkapitányság megkezdte a pénzhamisítás körülményeinek tisztázását.
Miskolcon is több élelmiszerüzletben bukkantak fel hamis húszezresek. A miskolci rendőr-kapitányság szóvivője szerint több esetben kaptak bejelentést, de a nyomozás érdekében egyéb információkat nem közölhet.